Αμβούργο

Η Ελεύθερη και Χανσεατική πόλη του Αμβούργου (γερμανικά: Freie und Hansestadt Hamburg), είναι η δεύτερη σε πληθυσμό μεγαλύτερη πόλη της Γερμανίας. Η πόλη έχει 1.841.179 κατοίκους (31 Δεκεμβρίου 2018). Το Αμβούργο επίσης είναι ένα από τα 16 γερμανικά ομόσπονδα κρατίδια και αποτελεί οικονομικό και πολιτισμικό κέντρο ολόκληρης της Βόρειας Γερμανίας. Έχει 2.302 γέφυρες, περισσότερες από όσες η Βενετία και το Άμστερνταμ μαζί. Είναι επίσης το μεγαλύτερο λιμάνι της Γερμανίας και ένα από τα μεγαλύτερα της Ευρώπης.

Παρ' όλο που είναι το μεγαλύτερο λιμάνι της Γερμανίας, το Αμβούργο δεν είναι παραθαλάσσιο. Το διασχίζει ο ποταμός Έλβας, ο οποίος μετά από 80 χιλιόμετρα εκβάλλει στη Βόρεια Θάλασσα.

Ο αστεροειδής 449 Αμβούργα (449 Hamburga), που ανακαλύφθηκε το 1899, πήρε το όνομά του από την πόλη αυτή.

Ιστορία 

Το όνομα της πόλης προέρχεται από τον πρώτο μόνιμο οικισμό που περιστοίχιζε ένα κάστρο (Burg) χτισμένο από τον αυτοκράτορα Καρλομάγνο το 808 μ.Χ. Το κάστρο κατασκευάστηκε σε στέρεο έδαφος ανάμεσα στους βάλτους μεταξύ του ποταμού Άλστερ και του ποταμού Έλβα, ως αμυντικό προπύργιο στις επιδρομές των Σλάβων. Το πρόθεμα Ham ή Hamma είναι απροσδιόριστο, όπως και η ακριβής τοποθεσία του κάστρου.

Το 834, το Αμβούργο επελέγη ως έδρα ρωμαιοκαθολικής επισκοπής, της οποίας ο πρώτος επίσκοπος, Άνσγκαρ, έμεινε γνωστός ως ο Απόστολος του Βορρά. Δύο χρόνια αργότερα, το Αμβούργο ενώθηκε με τη Βρέμη ως κοινή επισκοπική περιφέρεια. Το 1529, η πόλη υιοθέτησε τον Λουθηρανισμό και σταδιακά φιλοξένησε Διαμαρτυρόμενους πρόσφυγες από την Ολλανδία και τη Γαλλία, ενώ τον 17ο αιώνα στην πόλη βρήκαν καταφύγιο Εβραίοι από την Πορτογαλία.

Το Αμβούργο καταστράφηκε και καταλήφθηκε αρκετές φορές στην ιστορία του. Το 845, η πολίχνη των τότε 500 κατοίκων καταστράφηκε από επίθεση περίπου 600 πλοίων των Βίκινγκς, οι οποίοι ανέβηκαν τον ποταμό Έλβα από τη Βόρεια θάλασσα. Το 1030, η πόλη πυρπολήθηκε από τον βασιλιά Μιέζκο τον Β΄ Λαμπέρτ της Πολωνίας. Αντίστοιχα, ο Βάλντεμαρ ο Β΄ της Δανίας κυρίευσε το Αμβούργο το 1201 και το 1214. Το 1350, η πανώλη σκότωσε σχεδόν το 60% του πληθυσμού, ενώ μεγάλα τμήματα του κέντρου καταστράφηκαν από φωτιές με κυριότερες το 1284 και το 1842. 

Το 1189, ο Φρειδερίκος Μπαρμπαρόσα χορήγησε στο Αμβούργο το καθεστώς της Αυτοκρατορικής Ελεύθερης Πόλης, καθώς και φοροαπαλλαγή για τις περιοχές από τον Έλβα μέχρι τη Βόρεια Θάλασσα. Έτσι, σύντομα η πόλη, λόγω της θέσης της κοντά στις εμπορικές διαδρομές μεταξύ της Βόρειας και της Βαλτικής θάλασσας, εξελίχθηκε σε κύριο λιμάνι για τη βόρεια Ευρώπη.

Το Αμβούργο κατέλαβε μεταξύ του 1810 και του 1814 ο Ναπολέοντας, ενώ οι Ρώσοι το κατέλαβαν το 1814.

Κατά τον Β΄ Παγκόσμιο Πόλεμο το Αμβούργο δέχθηκε βομβαρδισμούς από Αγγλικά και Αμερικανικά αεροπλάνα με εμπρηστικές βόμβες. Οι βομβαρδισμοί στοίχισαν τις ζωές περίπου 55.000 ανθρώπων και πάνω από 2.500 σπίτια και κτίρια καταστράφηκαν.

Μητροπολιτική περιοχή 
Η μητροπολιτική περιοχή του Αμβούργου έχει έκταση περίπου 19.000 τετρ. χιλιόμετρα. Περιλαμβάνει, εκτός από το ομόσπονδο κρατίδιο του Αμβούργου, οκτώ νομούς του ομόσπονδου κρατιδίου της Κάτω Σαξονίας και έξι νομούς του ομόσπονδου κρατιδίου του Σλέσβιχ-Χόλσταϊν, με πόλεις όπως οι Λίμπεκ, Σβερίν και Ούτερζεν.

Κοινοβούλιο 
Το Κοινοβούλιο του Αμβούργου αποτελείται από ημιαπασχολούμενα μέλη (οι βουλευτές ασκούν κανονικά τα επαγγέλματά τους) και συνέρχεται σε ολομέλεια κάθε 2 εβδομάδες.

Εκλογές

Δήμαρχος 
Πρώτος Δήμαρχος ανέλαβε τον Μάρτιο του 2018 ο Πέτερ Τσέντσερ έπειτα από την παραίτηση του Όλαφ Σολτς.

Αεροδρόμια
Βλέπε Αεροδρόμιο του Αμβούργου

Παραπομπές

Εξωτερικοί σύνδεσμοι 

 H πόλη του Αμβούργου
 H μητροπολιτική περιοχή του Αμβούργου
 Visite virtuelle
 

Μέλη της Χανσεατικής Ένωσης